
L.  Accii  poetae  tragici  versus  nonnullos  hac  prooemiandi  occasione  tractare  animus 
est,  quos  ne  a  Ribbeckio  quidem  tertium  ‘  tragicorum  Romanorum  fragmentis’  editis 
satis  recte  adornatos  intelligimus.  Etenim  nota  res  est  veterum  poetarum  Romanorum 
versus  superstites  a  grammaticis  aut  glossarum  scriptoribus  citatos  ab  acutis  criticis, 
ut  prae  ceteris  versuum  formas  testium  vitio  luxatas  reconcinnent,  in  diversas  saepe 
partes  rapi,  ac  nonnulli,  quo  angustius  est  et  debilius  fundamentum,  in  quo  haec  res 
geratur,  eo  maiore  sibi  licere  libertate  emendandi  uti  existimant.  A  quibus  nostra 
mens  longe  discedit,  qui  cum  semper  ita  censeamus  nihil  magis  cavendum  esse  quam 
ne  quae  corrigere  cupimus  nostro  arbitratu  depravemus  ultro  ac  perdamus,  tum  in  istis 
versibus  singularibus,  qui  quo  nexu  in  suis  fabulis  habiti  fuerint  plerumque  nescitur, 
non  ab  eo  incipiendum  esse  ut  aliquod  metrorum  genus  ex  vulgaribus  restituamus,  sed 
inde  potius  exordiendum  dicimus  ut  verba  quae  scripta  sunt  quam  fieri  possit  planissime 
perspiciamus.  Sic  enim  putamus  ex  verbis  esse  versiculi  modum  percipiendum,  non 
verba  ad  ficti  metri  necessitatem  regenda.  Atqui  haec  non  nescimus  vulgaria  esse  et 
aperta,  sed  tamen  nimis  saepe  doctos  homines  videas  in  hoc  genere  ita  agere  quasi 
haec  vulgaria  numquam  cognovissent;  ac  nos  non  doctis  hominibus  scribimus,  sed 
in  usum  adulescentum,  qui  ad  haec  studia  se  dare  cupiunt,  quibus  solemus  auctores 
esse,  ut  si  quando  ad  has  tractandas  fabularum  Romanarum  reliquias  accedant,  ne 
scripta  verba,  in  quorum  memoria  sunt  omnia,  susque  deque  habeant,  dummodo  ad¬ 
dendo  demendo  mutando  simulacrum  quoddam  versus  exeat,  sed  ut  excussa  gram¬ 
maticorum  fide  verba  tradita  simplici  ac  libera  mente  expendant,  si  forte  non  solum 
sententiam  quam  condant  sed  etiam  metri  formam  a  poeta  iis  impertitam  ultro  pate¬ 
faciant.  Sed  promamus  exempla,  quibus  spes  est  haec  quae  dicimus  fore  apertiora. 

i.  Nonius  igitur  Marcellus,  cuius  haec  omnia  sunt  quae  disceptanda  sumpsimus, 
compendiosae  doctrinae  lib.  ir  qui  est  de  honeste  seu  nove  veterum  dictis  p.  143,  21  M. 
haec  scribit 

‘noxitudo  pro  noxia.  Accius  armorum  iudicio:  “ocule  noxitudo  oblit¬ 
teretur  Pelopidarum  ac  per  nos  sanctescat  genus”.’ 

Molestum  est  colligere  cuncta  quae  viri  docti  de  his  verbis  emendandis  commenti 
sunt,  sed  tamen  ut  assequamur  quod  volumus  fieri  non  potest  quin  nonnulla  narremus 
eorum  quae  alii  proposuerunt.  Ac  L.  Quicheratus  Nonii  editor  Parisiensis  (a.  1872) 
haec  ita  edidit 

Occule:  noxitudo  .  .  . 

Oblitteretur  Pelopidarum  ac  per  nos  sanctescat  genus, 
in  extremo  versu  priore  quod  fecit  interstitium  trisyllaba  voce  velut  pristina  addita 
suppleri  posse  suspicatus.  I.  H.  Onions  qui  partem  tantum  compendiosae  doctrinae 
sed  eam  idoneo  instrumento  critico  adornatam  emisit  (Oxonii  a.  1895)  cum  eadem  hoc 
modo  signata  daret 

‘f  Ocule  noxitudo 

Oblitteretur  Pelopidarum  ac  per  nos  sanctescat  genus,’ 
cruce  critica  fixa  ante  ocule  ibi  scilicet  mendam  delitescere  indicavit.  Denique  L.  Muel- 
lerus,  Nonii  auctor  non  ingeniosissimi  sed  sumptuosissimi,  versibus  istis  ita  formatis 
....  quei  noxitudo  oblitteretur  Pelopidum 
ac  per  nos  sanctescat  genus 

hanc  adnotationem  subiecit:  ‘ quei  M(uellerus)  ocule  (praec.  o)  C(odices);  Pelopidum 
M  Pelopidarum  C;  idem  vitium  in  Agamemnonidis  Accii  p.  146  s.  1.  oblitterare',  qui 
priorem  v.  pro  trimetro  habuerit,  non  pro  parte  tetram.,  licet  huic  reponatur  ac  per 
nos  genu’  sanctescat .’  Quae  temere  ac  sine  ratione  ulla  exposita  documento  esse  possunt 
quam  verum  sit  quod  diximus  doctos  homines  hoc  sequi  unum,  ut  mutatis  ad  libi¬ 
dinem  verbis  ludendo  modo  sic  modo  sic,  ut  aiebat  rusticus,  versus  fingant  qui  sibi 
placeant.  Haec  editores  Nonii.  Ribbeckius  autem,  qui  iam  ter  reliquias  tragicas  collegit 
ac  recensuit,  ut  valde  tenax  esse  suorum  solet,  ita  novissime  acquievit  hac  quam  olim 
commendaverat  horum  versuum  conformatione 

noxitudo  .  .  . 

Oblitteretur  Pelopidarum,  ac  per  nos  sanctescat  genus. 

Desiderari  enim  opinatur  in  fine  prioris  mutua;  ocule  autem  quod  abiecit  ex  glossa 
occule ,  occulta,  quae  legitur  p.  148,  20,  huc  irrepsisse  suspicatur,  'secuta  illa’,  ut  ait, 
'olim  titulum  oblitterare  p.  146,  28,  cui  ipsi  noster  locus  fuerit  adpositus’  Qui  tamen 
quam  non  contentus  fuerit  forma  versuum  ter  proposita  iis  declarat  quae  a.  1871  adno- 
tavit:  ‘varie  transponi  et  mutari  possunt  verba:  vel  oblitteretur  noxitudo  Pelopidum  |  .  .  .  . 
ac  per  nos  sanctescat  genus ;  vel  Pelopidum  \  Oblitteretur  noxitudo  ac  per  nos  s.  g? 

Hiscine  putabit  aliquis  quicquam  certi  et  cui  fidem  habeat  repertum  esse? 
Non,  opinamur.  Sed  ut  mittamus  paulisper  ocule ,  quae  vox  plerisque  praecipuae 

offensioni  fuit,  quod  post  noxitudo  intercidisse  vocem  trisyllabum  mensura  cretica 
statuunt,  sive  pristina  sive  mutua ,  hoc  est  ex  eo  genere  deliberandi  quod  non  possit 
non  perversum  ac  sanae  rationi  contrarium  haberi.  Nam  tantum  abest  ut  sententia 
eius  modi  additamentum  requirat,  ut  quidquid  addideris,  dubitari  non  possit,  quin  poetae 
oratio  perapta  ac  perspicua  misere  corrumpatur.  Quare  non  ex  praesumpta  metri 
forma  colhgere  mancum  esse  versum  debebant,  sed  contra  ex  eo  quia  nihil  addi 
potest  quod  oratio  ferat  aut  recipiat,  non  esse  eam  quam  crediderunt  numeri  rationem 
intelligere.  Non  minus  mera  libidine  et  versus  conficiendi  gratia  excogitatum  est,  quod 
Pelopidum  pro  Pelopidarum  genetivum  pro  genetivo  reposuerunt,  id  quod  Muellero  eo 
verisimilius  visum  est  quod  p.  146,  30  cidem  vitium’,  ut  ait,  in  versu  Accii  occurreret. 
Quasi  vero  cum  bis  eadem  temeritate  utare,  alteri  ex  altera  aliquid  subsidii  accedat: 
nam  quod  ille  ‘idem  vitium’  dicit,  est  eadem  fides  librorum,  quae  hic  et  illic  Pelo¬ 
pidarum  formam  testatur.  Sic  enim  scribit  Nonius  1.  c. 

‘oblitterare  est  obscurefacere  et  in  oblivionem  ducere.  Accius  Agamem- 
nonidis :  “inimicitias  Pelopidarum  extinctas  iam  atque  oblitteratas  me¬ 
moria  renovare”.’ 

De  quo  versu  paulo  post  disputandum  est:  interim  haec  duo  exempla  satis  fidei 
faciant  Accium  Pelopidarum  formam  non  sprevisse,  quem  etiam  Tantalidarum  dixisse 
constat  in  sententia  nostrae  simili  (fab.  incert.  vir,  657) 

Quinam  Tantalidarum  internecioni  modus 
Paretur  aut  quaenam  umquam  ob  mortem  Myrtili 
Poenis  luendis  dabitur  satias  supplici? 

Pelopidarum  ipsum  etiam  tertio  loco  in  versu  quodam  ignoti  poetae  tragici  legitur, 
qui  Ciceroni  semper  in  ore  est:  laudat  enim  modo  plenum  ubi  nec  Pelopidarum  nomen 
nec  facta  audiam  (vel  facta  neque  famam  audiam),  modo,  utpote  notissimum,  dimidi¬ 
atum  ubi  nec  Pelopidarum.  Quodsi  oratio  nulla  re  augeri  potest  nec  licet  Pelopidarum 
in  breviorem  formam  convertere,  iam  consectarium  fit,  quoniam  ocule ,  quod  mox  pro¬ 
babitur,  ad  hunc  versum  pertinere  non  potest,  Accium  eam  versus  formam  voluisse, 
quae  ex  verbis  traditis  nulla  voce  mutata  prodit: 

Noxitudo  oblitteretur  Pelopidarum  ac  per  nos  sanctescat  genus. 

Qui  praeclarus  est  omni  genere  pentameter  trochaicus.  Quid  ergo  hoc  esse  dicimus,  quod 
doctos  homines  videmus  versus  Acciani  tam  sententiam  quam  orationis  formam,  utram¬ 
que  egregiam,  omni  libertate  corrigendi  maluisse  in  deterius  mutare  quam  illud  metri 
genus,  quod  proponimus,  aguoscere  et  comprobare,  cum  praesertim  ipsi  persentiant, 
ut  eorum  adnotata  testantur,  se  nihil  stabile  aut  quod  ipsis  satisfecerit  ista  coniec- 
tandi  temeritate  assecutos  esse.  Recusant  fateri,  quod  apertum  est  nec  negari  potest, 
veteres  poetas  Romanos  hoc  genere  metrorum  usos  esse,  quod  Graecis  non  inusitatum 
fuisse  testimonio  et  exemplis  constat,  et  quod  Bentleius  ne  a  Terentii  quidem  comoe¬ 
diis  alienum  fuisse  demonstravit.  Nos  olim  (in  prooemio  a.  1888/89)  versus  nonnullos 
Ennianos  eadem  audacia  emendandi  multifariam  vexatos  nulla  littera  inflexa  integros 


6 


et  eximia  arte  formatos  pentametros  trochaicos  esse  persuadere  studuimus,  frustra, 
si  quid  Ribbeckii  tertiae  recognitioni  credas.  Nuper  ad  eandem  quaestionem  reversi 
(in  relat.  acad.  a.  1901)  Terentii  quibusdam  versibus  multum  et  in  diversas  partes 
discerptis  salutem  non  constare  ostendimus  nisi  illa  forma  versus  recepta.  Atque  ut 
verum  fateamur  nos  ita  sentimus,  si  quod  Accio  reddidimus  unum  esset  huius  metri 
exemplum,  ambigere  non  licere  propterea  quod  numeri  pedesque  tam  aperte  .ac  venuste 
cum  oratione  ac  sententia  conspirant.  Nunc  nisi  fallit  opinio  inter  Accii  reliquias 
plures  sunt  versus  quos  probabilitas  suadet  ut  his  numeris  compositos  statuamus. 

Sed  nobis  redeundum  est  ad  ocule  quod  versui  nostro  praefixum  est  a  Nonio: 
cui  voci  tam  nullam  esse  vim  ac  sententiam  docti  crediderunt,  ut  aut  abiiciendam 
esse  aut  acriore  remedio  ad  sanitatem  revocandam  censerent.  At  Ribbeckii  ratio  qua 
is  occule  (non  ocule )  ex  alio  Nonii  loco  in  hunc  translatum  esse  sibi  persuasit,  nimis 
est  artificiose  quaesita,  quam  quae  facile  probari  possit*).  Muellerus  autem  qui  No¬ 
nium  scripsisse  affirmat  a.  iudicio:  ‘ quei  noxitudo  — quamquam  idem  tam  Nonii  textu 
quam  Accii  reliquiis  a  se  editis  recepit,  nobis  nec  sententiam  consuluisse  neque  litte¬ 
rarum  mutandarum  artificio,  quo  solo  quorundam  criticorum  virtus  continetur,  ullo 
pacto  satisfecisse  visus  est.  Sed  Ribbeckius  mirum  est  quod  cum  coniecisset  ocule 
esse  occule,  quod  verbum  Nonius  paulo  post  (148,  20)  affert  et  explicat,  illud  non 
vidit,  nihil  aptius  potuisse  ad  hanc  sententiam  applicari  quam  ipsum  illud  occule  i.  e. 
occulta.  Is  enim,  qui  noxitudinem  Pelopidarum  oblitterari  sive  in  oblivionem  adduci 
cupiebat,  quid  poterat  magis  apposite  iubere  eum  quocum  colloquebatur  quam  occultare 
ea  quorum  ille  videtur  revocare  memoriam  voluisse.  Si  autem  haec  se  intima  necessi¬ 
tudine  excipiunt 

occule: 

Noxitudo  oblitteretur  Pelopidarum  ac  per  nos  sanctescat  genus, 
iam  praecisa  est  omnis  facultas  aut  aliter  dimetiendi  numeros  aut  mutandi  verba  et 
importuna  manu  turbandi  quae  scitissime  composita  sunt. 

Haec  dum  reputamus,  advertit  altera  sententia  ex  eodem  Accii  armorum  iu¬ 
dicio  allata  a  Nonio  qui  p.  237,  18  scribit 

‘altum  vetus  antiquum.  Vergilius  georgicorum  lib.  mi  (v.  285)  “altius 

*)  In  adnotatione  conabimur  si  possumus  hanc  perversitatem  paulo  accuratius  declarare. 
Sunt  enim  tres  loci  Nonii  qui  huc  pertinent:  a)  143,  21  Noxitudo  cum  exemplo  ex  armorum  iudicio, 
de  quo  agimus;  b)  146,  28  Oblitterare  cum  exemplo  ex  Agamemnonidis  quod  attulimus;  c)  148,20 
Occule  occulta.  Cicero  ... 5  Itaque  finxit  hunc  titulum  occule  aliquando  secutum  esse  illum  qui  est 
146,  28  Oblitterare ,  in  hoc  autem  titulo  scriptum  fuisse  olim  versum  ex  armorum  iudicio,  quia  is 
versus  etiam  oblitterandi  verbum  habet.  Illud  non  apparet,  utrum  hunc  versum  tantum  Oblitterandi 
titulo  haberi  voluerit  au  etiam  titulo  Noxitudo.  Sed  certe,  si  occule  excipiebat  titulum  oblitterare , 
in  quo  versus  ocule  noxitudo  non  legitur  sed  aliquando  lectum  fuisse  coniectatur,  ne  sic  quidem 
satis  intelligeretur  qui  ocule  in  eum  versum  pervenisset,  nedum  in  eum  titulum  qui  est  Noxitudo. 
Illud  autem  falso  sumitur,  Nonium  versum  ocule  noxitudo ,  quia  et  vocem  noxitudo  et  oblitterare  habet, 
sub  his  duobus  titulis  adlaturum  fuisse,  quod  praeter  Nonii  consuetudinem  esse  facile  demon¬ 
strari  potest. 

omnem  expediam  prima  repetens  ab  origine  famam”  et  lib.  vm  (v.  395) 
“quid  causas  petis  ex  alto”.  Accius  armorum  iudicio  “cur  vetera  tam 
ex  alto  adpetissis  discidia  Agamemno?”.’ 

Omittimus  Nonium  non  satis  recte  quod  est  altum  interpretari,  sed  Accii  verba  sic 
ut  supra  scripta  sunt  codicum  testimoniis,  leviculis  quibusdam  differentiis  non  obstanti¬ 
bus,  satis  perspicue  traduntur.  Neque  est  quod  adpetissere  verbum,  unde  adpetissis, 
quamvis  singulare  sit,  addubitetur.  Metri  autem  forma  aperta  est  neque  ambigua: 

Cur  vetera  tam  ex  alto  adpetissis  discidia,  Agamemno?  .  .  . 

Nisi  quod  ille  artis  metricae  antistes  quia  probabile  non  sitlab  Accio  praeter  primum 
pedem  in  numeris  iambicis  admissum  proceleusmaticum’,  coniectura  usus,  quae  cu¬ 
pientem  numquam  deficit,  hoc  versu  suum  Nonii  textum  ornavit 

cur  vetera  tam  ex  alto  adpetissis  discidi,  Agamemno,  [initia]? 

Sic  mille  locis  poetarum  veterum  Romanorum  superbia  criticorum  vanis  praeceptis 
metricis  inflata  orationem  vel  optime  structam  sua  sponte  deformavit.  Nam  quis  qui 
non  cupida  mente  sed  libero  iudicio  orationem  perspicit,  non  hoc  intelligat,  vetera 
discidia  ex  alto  adpetissere  apte  et  ut  decebat,  non  vetera  discidii  initia  dici.  Quod 
vero  Ribbeckius  scribit  optime  posse  versum  concludere,  inanis  est  opinatio  et  cuius 
nulla  ratio  apparet.  At  quoniam  versus  ille  cretica  voce  finiri  poterat  aut  debebat, 
quidni  in  hac  sententiarum  communione  coniungimus  quae  coniuncta  integram  orationis 
continuitatem  efficiunt: 

Cur  vetera  tam  ex  alto  adpetissis  discidia,  Agamemno?  occule: 
Noxitudo  oblitteretur  Pelopidarum  ac  per  nos  sanctescat  genus. 

Cui  iuncturae  illud  non  obstat  quod  iambicum  octonarium  excipit  pentameter  trochai¬ 
cus,  quod  genus  ne  Terentii  quidem  artem  refugisse  alibi  diximus  (relat.  acad.  1.  c. 
p.  1108).  Sed  si  illa  probabiliter  composuimus,  iam  apparet  Agamemnonem  esse  eum 
quem  ille  nescio  quis  iubeat  occultare  et  oblivione  obruere  vetera  Pelopidarum  discidia, 
quae  iam  in  eo  erat  ut  ille  ex  alto  adpetisseret.  Quis  vero  is  fuerit  cuius  haec  verba 
sint,  ambiguum  est  nec  satis  perspicuum.  Putamus  autem,  maxime  propter  illa  verba 
per  nos  sanctescat  genus,  quae  mutari  non  debebant,  Menelai  esse  fratrem  admo¬ 
nentis.  Ribbeckii  quidem  rationes,  qui  horum  versuum  tenorem  non  perspexit,  in  libro 
de  tragoedia  Romana  p.  373  sq.  expositae  (somniat  enim  nescio  quas  inimicitias 
Atreum  inter  et  Alcathoum  fratrem)  nullo  modo  stare  posse  videntur,  si  quidem  vetera 
discidia ,  quae  Agamemno  replicaturus  erat,  aut  Pelopidarum  noxitudo,  quae  oblitteranda 
dicebatur,  non  possunt  nisi  ad  Atrei  et  Thyestae  inimicitias  referri,  idque  comprobari 
arbitramur  versu  similis  sententiae,  quem  a  Nonio  p.  146,  30  allatum  supra  p.  5 
apposuimus.  Quem  iam  disceptabimus  paucis.  Ex  Accii  igitur  Agamemnonidis  haec 
afferuntur:  inimicitias  Pelopidarum  extinctas  iam  atque  oblitteratas  memoria  renovare. 
Quorum  sententia  aperta  est  neque  hic  quidem  Pelopidarum  inimicitiae  quae  dicantur 
obscurum.  In  verbis  haeret  aliquid  dubitationis  propter  discrepantiam  librorum:  nam 
si  verum  est,  quod  testantur  docti,  in  Harleiano  codice  prima  manu  exaratum  esse 

quod  supra  scripsimus  extinctas  iam  atque  oblitteratas ,  non  licebit  eam  auctoritatem 
negligere,  sed  tamen  mirum  est,  cum  baec  probabilis  scriptura  esset,  correctrici  manu 
in  eodem  codice  effectum  esse  extincta  tam  oblitteratas ,  quod  ipsum  ferri  non  potest. 
Sed  est  baec  ceterorum  scriptura*),  cui  si  quid  tribuendum  sit,  malimus  cum  Quicherato 
scribere  extinctas  et  iam  obi.,  quia  iam  non  minus  apte,  sed  paulo  fortasse  aptius  cum 
oblitteratas  quam  cum  extinctas  coniungitur**).  Sed  Harleiano  codici  si  fides  est,  illam 
scripturam  retineamus  oportet.  Ceterum  de  ea  re  utut  iudicatur,  ad  totam  formam  ora¬ 
tionis  aut  sententiae  nihil  inde  ambiguitatis  redundare  apertum  est.  Sed  verba  Accii 
editores  Nonii  et  Ribbeckius  duce  Vossio  in  tres  versus  distribuendos  duxerunt: 

inimicitias  Pelopidum 
Extinctas  iam  atque  oblitteratas  memoria 
Renovare. 

In  quibus  trimetris  nihil  est  quod  valde  vituperetur,  sed  constare  non  poterant  nisi 
Pelopidarum  nomine  in  alteram  formam  genitivi  mutato.  Quod  cur  improbabile  haben¬ 
dum  sit  supra  p.  5  expositum  est.  Pelopidarum  autem  si  servamus,  quod  ratio  suadet, 
actum  est  de  illis  versibus  et  consentaneum  est  conari  nos  poetae  aliud  genus  metro¬ 
rum  reddere.  Id  quod  nullo  negotio  efficitur,  si  quidem  sua  sponte  haec  verba,  non 
coacta  critico  iussu  mensionem  trochaicam  subire  manifestum  est,  sive  hoc  modo  ut 
integrum  octonarium  excipiant  reliqua 

Inimicitias  Pblopidarum  extinctas  iam  atque  oblitteratas 
Memoria  renovare 

sive,  quod  propter  illam  similitudinem  nobis  praestabilius  visum  est,  ut  pentametrum 
expleant 

t 

Inimicitias  Pelopidarum  extinctas  iam  atque  oblitteratas  memoria 
Renovare. 

Verum  quidquid  statuitur,  ad  nostram  causam  nihil  interest:  nam  nostrum  non  tam 
est  verba  Accii  suis  versibus  restituere  quam  eorum  integritatem  a  criticorum  temeri¬ 
tate  vindicare.  Id  quod  cadit  etiam  in  hoc  exemplum  quod  idem  Nonius  suppeditavit. 

II.  In  libro  tertio  compendiosae  doctrinae  qui  agit  de  indiscretis  generibus 
p.  225,  32  haec  leguntur 

‘squalor  masculini  est  generis.  Feminini  Accius  Eurysace:  “pro  di 
inmortales  speciem  humanam  inusitatam  egregiam  indignam  clade  et 
squalitudine”.’ 

Non  est  quod  levissimas  quasque  scripturae  discrepantias  enumeremus,  quae  fere  ne 
impediunt  quidem  quominus  agnoscatur  quid  verum  sit  aut  quid  scriptum  fuerit. 
Unum  inusitatam ,  quod  tenent  libri  omnes,  quaeri  oportet,  sitne  ita  recte  scriptum  an 

*)  Ex  ta  natum  causa  Urbinatis  codicis,  ex  quo  nihil  efficiendum  erat.  Mirabilia  sunt  quae 
Ribbeckius  coroll.  com.  lxxiv  scribit. 

**)  Cf.  Cicero  in  Verr.  ii  i  21,  56  ne  haec  cuipiam  nimis  antiqua  et  iam  obsoleta  videantur. 
Varro  de  1.  L.  ix  16  sic  enim  obsolescent  ac  postea  iam  oblitterata  facilius  corrigi  poterunt. 

pro  eo  invisitatam  reponendum,  quod  cum  illo  etiam  alibi  permutatum  est.  Sed  critici 
hoc  quasi  tradito  utuntur  non  ut  tueantur  sed  ut  inde  efficiant  quo  opus  sit  ne  oratio 
ruat.  Pendentem  enim  accusativum  speciem  humanam  eqs.  ne  suo  regimine  carere 
paterentur,  quod  usui  esset  ex  invisitatam  petierunt.  Itaque  a  Bothii  invento  invisito 
tam  egregiam  exorsus  Nonii  sospitator  haec  in  exemplari  suo  repraesentavit: 
pro  di  inmortales!  speciem  humanam  invisita 
tam  egregiam,  indignam  scabie  et  squalitudine. 

In  quibus  scabie  quod  posuit  pro  clade  (nam  hoc  inesse  in  librorum  ciade  pridem 
perspectum  est)  relinquimus:  alterum  quod  vocem  invisitatam  dissecuit  in  duas,  etsi 
perdignum  est  magno  critico  facinus,  non  tamen  eius  desiderium  explevit:  sensit  enim 
iam  parum  aptum  esse  tam,  et  modeste  adnotavit  c tam  fortasse  delendum.1  Deleamus 
ineptam  particulam.  Quid  tum  postea?  Nempe  periit  eximiae  divinationis  proba¬ 
bilitas.  Itaque  rem  in  medio  opere  reliquit,  et  aliis  commendavit  quod  ipse  non  probat 
nisi  ex  parte.  Eadem  via  longius  provectus  est  is  qui  excogitavit  quod  Onions  suo  textu 
recepit,  qui  ut  ille  percupidus  est  Nonium  quam  emendatissimum  exhibendi:  scribit  enim 
Pro  di  inmortales!  speciem  humanam  invisi ,  ita 
Egregiam,  indigna  clade  ac  squalitudine. 

Is  igitur  tam  syllaba  fortiter  abiecta,  quam  ille  invitus  tolerabat,  quae  restabant  in¬ 
visita  rursus  divisit  in  duo,  ut  haec  praeclara  haberet  invisi ,  ita  Egregiam.  Nihil 
dicimus  de  ratione  metrica  quam  iniit;  sed  quis  non  videt  talia  tesserarum  lusu 
digniora  esse  quam  arte  seria  ac  severa. 

Tres  illi  quos  diximus,  ne  abesset  quod  regeret  accusativum,  hoc  ex  invisi¬ 
tatam ,  quia  verbi  invisendi  vel  invisitandi  speciem  offerre  videretur,  recuperarunt:  illud 
non  viderunt,  quam  absurdum  esset  et  hanc  orationem  dedeceret  totum  verbum  qua¬ 
cumque  forma  poneretur.  Id  non  fugit  Ribbeckium,  qui  cum  retineret  ac  defenderet 
invisitatam  egregiam ,  quae  optime  coniungerentur,  in  corollario  ad  reliquias  tragicas 
a.  1871  editas  p.  lvi  de  invisita  vel  invisito  hoc  admonuit:  ‘neque  ad  subitum  ac 
primum  conspectum  quadrat  verbum  frequentativum  neque  exclamatione  pro  di  in¬ 
mortales  alterum  excitamus  ut  oculos  in  aliquid  intendat.1  Addimus  hoc  idem  cadere 
in  invisi  narrantis  formam,  cum  illa  exclamatione  non  melius  congruentem.  Sed  tamen 
Ribbeckius,  cum  in  hac  re  recte  iudicasset,  in  altera  erravit  cum  vulgo:  perstitit  enim 
in  eo  ut  verbum  desiderari  diceret,  quo  addito  utrumque  assequi  voluit,  ut  et  orationis 
structura  ne  labaret  et  probabilis  versus  forma  exiret.  In  eoque  consilio  duplici  faciunt 
cum  illo  ceteri,  nisi  quod  mutando  ex  invisitatam  effici  voluerunt,  quod  Ribbeckius  ad¬ 
dendo:  qui  haec  scribit,  ut  addamus  quod  addi  posse  dixit, 

....  pro  di  inmortales!  speciem  humanam  [contuor] 

Invisitatam  egregiam,  indignam  clade  et  squalitudine, 
similiterque  Quicheratus  edidit  nisi  quod  inusitatam  servavit  cum  libris. 

Ergo,  quod  principium  fuit  horum  errorum,  nemo  criticorum  huius  orationis 
proprietatem  perspexit,  quae  non  solum  non  requirit  verbum  sed  aucto  verbo  deterior 

2 


10 


evadit.  Exclamationi  enim  accusativum  nominis  a  uullo  verbo  pendentem  subiungi 
frequentis  est  usus,  quem  videmus  nunc  doctissimos  viros  conficiendi  versiculi  cura 
occupatos  et  occaecatos  neglegere  et  oblivisci.  Satis  esto  pauca  exempla  attulisse. 
Itaque  Accius  ipse  ait  Alphesiboea  vin 

0  dirum  hostificumque  diem,  o 
Vira  torvam  aspecti  atque  horribilem! 

Terentius  Adelph.  iii  4,  1 

Pro  di  immortales,  facinus  indignum,  Geta, 

Quod  narras. 


Eunuch.  iii  1,  28 


Ibid.  y  4,  21 


Di  vostram  fidem,  hominem  perditum 
Miserumque,  et  illum  sacrilegum. 


Pro  deum  fidem,  facinus  foedum,  infelicem  adulescentulum, 
aliique  saepe.  Quare  cum  nihil  sit  quod  Accium  eodem  modo  nunc  locutum  esse 
negemus  aut  dubitemus,  perspicuum  fit  haec  quae  tradita  sunt  lPro  di  inmortales ,  speciem 
humanam  invisitatam  egregiam  indignam  clade  et  squalitudine'  integerrimam  esse  oratio¬ 
nem,  in  qua  nec  mutari  quicquam  neque  addi  aut  demi  nisi  cum  insigni  detrimento 
eius  possit.  Et  hoc  nos  pro  certo  habemus,  quidquid  de  versu  instaurando  statuitur. 
Sed  si  circumspicimus,  qua  ratione  verba  apte  in  versus  distribui  possint,  non  videtur 
melius  posse  sententiae  et  orationis  naturae  responderi  quam  partibus  hoc  modo  dis¬ 
pertitis: 

pro  di  inmortales, 

Speciem  humanam  invisitatam  egregiam  indignam  clade  et  squalitudine. 
Quorum  versuum  alter  est  pentameter  trochaicus,  in  quo  sive  verba  sive  metra  per- 
spicias  nihil  esse  fatendum  est  quod  non  optime  elatum  sit;  illa  pro  di  inmortales ,  nisi 
fallimur,  octonarii  exitus,  quae  in  extremo  superiore  habentur  ut  apud  Terentium 
Adelph.  iii  3,  12 

Pro  Iuppiter, 


Hominis  stultitiam. 

iii.  Impeditiora  sunt  quae  capite  tertio  complectimur.  Primum  haec  quae 
Nonius  scribit  lib.  vm  qui  est  de  mutatis  declinationibus  p.  485,  4 

‘iteris  positum  pro  itineris,  et  quidem  recte  ab  eo  quod  iter  iteris  facit, 
itiner  itineris.  Naevius  Lycurgo:  “ignoti  iteris  sumus,  tute  scis”.  Accius 
Oenomao:  “praesto  etiam  adsum,  exprome  quid  fers:  nam  te  longo  itere 
cerno  vadere”,  idem  Telefo  .  .  .* 

In  quibus  sunt  quae  a  Nonii  editoribus  non  recte  institui  videntur  *).  Sed  nos  non 


*)  Nam  primum  haec  quae  recte  scripta  sunt  iteris  positum  pro  itineris  et  quidem  recte  ab  eo 
quod  iter  iteris  facit ,  itiner  itineris  quia  non  intellexerunt  quamvis  aperta  additamentis  quibusdam 
plane  pessum  dederunt,  dein  ab  Nonio  abiudicarunt,  qui  eandem  sententiam  in  lib.  vm  de  mutatis 

agimus  nisi  de  Accii  verbis  ex  Oenomao  depromptis.  Quae  ut  metri  formam  reciperent 
varia  temptata  sunt  a  doctis;  olim  exprime  pro  exprome  posuerunt  quod  Quicheratus 
retinuit: 

praesto  etiam  adsum:  exprime 
Quid  fers:  nam  te  longo  itere  cerno  vadere. 

Haec  est  illa  metrorum  blanditia,  quae  etiam  doctis  hominibus  subinde  fucum  facit, 
ut  verbis  a  sententia  abhorrentibus  acquiescant  quia  numeros  explent.  Quis  enim 
ferret  hoc  exprime ,  quod  quam  ineptum  sit  in  hac  sententia  neminem  fugere  potest, 
cum  in  promptu  esset  exprome  quid  fers ,  quo  nihil  erat  huic  orationi  accommodatius, 
modo  hoc  tam  facile  quam  illud  metrorum  generi  quod  volebant  applicaretur.  Muel- 
lerus  maluit  haec  ita  edi: 

‘praesto,  em,  iam  adsum’  —  ‘ expromito : 
quid  fers?  nam  te  e  longo  itere  cerno  vadere. 

Plura  novavit  quae  nunc  non  persequimur:  expromito  autem  quod  posuit,  servavit  ille 
quidem  verbum  traditum  et  rei  aptum,  sed  versus  scilicet  perficiendi  causa  cum  ex¬ 
promito  facit  pro  exprome ,  cui  hoc  probabile  videbitur  qui  modo  sensum  sermonis 
affert  et  quid  istae  formae  verbi  distent  non  ignorat. 

Illi  alterum  versum  trimetrum  esse  iusserunt.  Ribbeckius,  qui  exprome  intac¬ 
tum  reliquit,  maluit  tetrametrum  formare  hoc  modo: 

.  .  .  praesto  etiam  adsum.  — 

Exprome  quid  fers:  nam  te  longo  \ab\  itere  cerno  \huc\  vadere. 
Supplementa  missa  facimus  quibus  effecit  ut  hic  tetrameter  recto  talo  staret.  Illud  ad¬ 
vertimus,  quod  verba  praesto  etiam  adsum,  in  quibus  em,  iam  posse  pro  etiam  scribi 
coniecit  et  Muellero  persuasit,  a  proximis  verbis  non  solum  metri  genere  sed  etiam 
sententia  separavit  ita  ut  haec  alii  personae  adscribenda  duceret:  versum  autem  par- 
oemiaci  partem  esse  voluit,  statuit  enim  quem  haec  dicentem  fingit,  aliquot  versibus 
anapaesticis  adventum  suum  indicare  eique  dein  alterum  ita  respondere  ut  iuberet  ex¬ 
promere  quid  ferret.  Non  nova  est  haec  opinio  de  duabus  personis  inter  se  sermoci- 
nantibus,  sed  olim  proposita,  a  Quicherato  quidem  repudiata,  a  Ribbeckio  autem  denuo 
commendata,  post  quem  Muellerus  eandem  sibi  sententiam  adrogavit.  At  nos,  ut  mitta¬ 
mus  alia  quae  isti  rationi  adversari  videntur,  verba  ipsa  praesto  etiam  adsum  quid  sibi 
velint  dum  exquirimus,  id  nobis  persuademus  nullo  modo  posse  in  advenam  quadrare 
qui  se  venisse  et  iam  adesse  nuntiet,  neque  eo  magis  ad  hanc  rem  apposita  fore  si  pro 
etiam  reponas  em  iam:  totam  enim  hanc  orationem  tali  consilio  quali  accommodari 


declinationibus  p.  482,  19  affert  cum  in  inediis  exemplis  formae  itiner  addit:  equidem  mutata  decli¬ 
natio  non  est;  ab  eo  quod  est  iter  iteris  facit ,  ab  eo  quod  est  itiner  itineris ,  quae  et  ipsa  resecant  et 
interpolatori  adscribunt.  Idemque  cum  Charisius  docet  i  p.  48,20  et  49,  11  (cf.  83,  3  sqq.  et  p.  134, 
12  sqq.)  tum  Priscianus  vr  p.  229,  1  sqq.  Etenim  quia  vulgo  iter  itineris  tamquam  heteroclita  fere¬ 
bant,  grammatici  negabant  hoc  recte  fieri,  sed  iter  iteris ,  itiner  autem  itineris  facere.  Cur  igitur  ve¬ 
tamus  Nonium  hoc  idem  docere. 

volant  aperte  refragari.  Quid  ergo  est?  Nos  si  recte  sensum  ex  his  pauculis  verbis 
excutimus,  non  hospitem  nescio  quem  peregre  advenientem  audire  nobis  videmur,  sed 
potius  eum  qui  provocatus  e  domo  ut  progrediatur  audiendi  causa  quae  afferantur 
respondet  se  praesto  adesse:  quasi  provocanti  rov  xal  rov  ex  dopoor  poXeTv  xal  necQelvcu 
devQO  ftovXopai  domo  progrediens  respondeat  xal  drj  nccQSipi.  Huic  enim  Graecis  fre¬ 
quentatae  particularum  iuncturae,  qua  se  quis  facere  fatetur  quod  iussus  erat  (gCioqei 
ii  coi  (fiXov.  xal  drj  a  igcorob.  rade  (fQaoai.  xal  drj  neq^gacpai)  persimilem  esse 
opinamur  etiam  particulam,  nimis  illam,  ut  apparet,  neglectam  a  doctis,  qua  nobis 
tamquam  certissimo  indicio  prodi  videtur  hanc  esse  respondentis  orationem.  Ac  si 
quis  de  Graeca  tragoedia  vel  Aeschyli  Choephor.  v.  634  sqq.  vel  Euripidis  Phoeniss. 
298  sqq.  Helen.  435  sqq.  reminiscitur  aut  inspexerit,  facile  sibi  animo  informare 
poterit,  quo  modo  haec  acta  sint  in  scena,  cum  quis  adveniens  provocat  et  provocanti 
respondetur. 

Quae  si  probabiliter  disputata  sunt,  negari  non  poterit,  orationem  hanc  quam 
dissecuerunt  et  in  duas  personas  distribuerunt,  unum  esse  et  continuum  unius  personae 
sermonem:  praesto  etiam  adsum:  exprome  quid  fers:  nam  te  longo  itere  cerno  vadere. 
Quae  nos  dum  curiosius  rimamur  ac  perspicimus,  non  possumus  non  sic  uti  scripta 
sunt  in  libris  integra  et  intacta  habere,  in  quibus  nihil  sit,  quod  aut  deesse  aut  super- 
esse  dicas,  nihil  quod  non  mutando  necesse  sit  in  deterius  mutetur.  Quo  magis  caven¬ 
dum  est,  ne  cum  numeros  verbis  reddimus  corrumpamus  quae  egregia  sunt.  Videntur 
autem  haec  nulla  syllaba  mutata  in  pentametrum  trochaicum  coire: 

Praesto  etiam  adsum:  exprome  quid  fers:  nam  te  longo  itere  cerno  vadere. 
In  quo  praeterea  nihil  est  quod  offendat  aut  vituperetur,  nisi  forte  quod  in  longo  itere 
vocales  non  contrahantur.  Qui  trimetrum  maluerunt,  hoc  evitarunt: 

quid  fers:  nam  te  longo  itere  cerno  vadere, 
sed  exitus  prioris  ad  idem  genus  referri  non  poterat  nisi  depravata  oratione:  inde  enim 
nata  sunt  exprime  et  expromito.  Ribbeckii  tetrameter  hiatu  non  carebat,  quem  expulit: 

Exprome  quid  fers:  nam  te  longo  \ab\  itere  cerno  [ liuc\  vadere: 
paulo  enim  importunius,  ut  solebat,  versum  duplici  additamento  auxit:  lenius  idem 
efficitur  si  feras  de  Buecheleri  opinione  scribas,  quamquam  dubitatio  est,  quam  recte 
hoc  pro  illo  poetae  obtrudatur.  Sed  esto  de  tetrametro:  ne  sic  quidem  extrema  pars 
superioris  versus  suam  nacta  mensuram  videatur.  Quo  fidentius  repetimus  eum  quem 
supra  proposuimus  pentametrum 

Praesto  etiam  adsum:  exprome  quid  fers:  nam  te  longo  itere  cerno  vadere, 
qui  si  quid  iis  quae  adhuc  disseruimus  effectum  est,  non  deterior  illorum  machinis  sed 
paulo  fortasse  iis  praestabilior  habebitur.  De  hiatu  autem  ita  sentimus,  quoniam  altera 
forma  quae  est  ab  itiner  Accius  uti  non  poterat,  vix  clementius  hianti  orationi  occurri 
posse  quam  in  media  ea  huc  particula  adiecta 

Praesto  etiam  adsum:  exprome  quid  fers:  nam  te  longo  \huc\  itere  cerno  vadere, 
ut  Accius  nunc  eodem  modo  locutus  videatur  quo  Epigonis  iv  (Non.  p.  158,  7)  iam 

Amphilochum,  huc  vadere  cerno,  sed  fatendum  est  ne  hac  quidem  voce  adiecta  opus 
fuisse  et  orationem  eam  esse  quae  nihil  mutationis  recipiat. 

Itaque  in  ambiguo  relinquendum  est,  Accius  utrum  semper  in  versibus  facien¬ 
dis  vocales  contraxerit  an  nonnumquam  ne  distractas  quidem  fastidierit.  Cuius  generis 
alterum  exemplum  expendendum  est.  Nonius  lib.  IV  de  varia  significatione  sermonum 
p.  279,  25  haec  scribit 

‘deponere  est  desperare:  unde  et  depositi  desperati  dicuntur.  Lucilius  .  . 
Vergilius  .  .  Accius  in  Tereo  [ii];  idem  in  Alphesiboea:  “etsi  est  in  malis 
depositus  animus  meus,  quae  scibo,  exinde  audies”.’ 

Rursus  ut  inde  incipiamus,  unde  solemus,  haec  de  Alphesiboea  verba  qui  spectat,  in- 
telliget,  opinamur,  non  solum  integram  et  perspicuam  esse  sententiam,  sed  nativa  sim¬ 
plicitate  orationis  expressam  qua  solet  uti  Accius.  Et  nisi  metrorum  sollicitudo  doctos 
transversos  ageret,  starent  intacta  et  placerent  omnibus:  Nunc  postquam  in  animum 
induxerunt,  hos  trimetros  esse,  integrum  et  dimidiatum  alterum,  quoniam  parere  verba 
huic  imperio  noluerunt,  invita  cogi  necesse  erat.  Itaque  hos  versus  descripserunt: 

etsi  est  in  malis 

depositus  animus,  quae  scibo  exinde  audies. 

Pronomen  meus  enim  Bothio  praeeunte  cum  Muellerus  tum  Ribbeckius  expulerunt  et 
ille,  ne  quis  dubitet,  adnotat  mus  syllabam  praecedere  ex  qua  meus  nasci  potuerit*). 
Ribbeckius  autem  aliquando  dubitavit  (coroll.  in  com.  reliq.  a.  1873  p.  Cix),  quam 
recte  pronomen  deleretur;  et  videtur  adhuc  ita  sentire  servari  posse  sed  transpositum. 
Cum  enim  versus  alter  mancus  sit,  ibi  spatium  paratum  est,  quo  pronomen  recipiatur. 
Itaque  Quicheratus  edidit 

etsi  est  in  malis  meus 

Depositus  animus,  quae  scibo  exinde  audies, 

Ribbeckius  autem,  quod  certe  praestat  et  quod  sibi  verum  videri  adnotat 

etsi  meus  est  in  malis 
Depositus  animus  quae  scibo  exinde  audies. 

Alii  ab  eadem  persuasione  qua  hos  trimetros  esse  decrerunt,  meus  pronomine  relicto 
alia  parte  versum  adiuvare  conabantur,  cum  ex  me  audies  et  similia  scribenda  pro¬ 
ponerent.  Quae  conamina  omnia  apertum  est  orationi  simplicitate  dicendi  ac  naturali 
verborum  ordine  conspicuae  non  profuisse,  et  cum  fide  licet  affirmare  nihil  eorum  vel 
infimum  gradum  probabilitatis  assequi.  Veram  rationem  unus  perspexit  Buechelerus, 
cuius  felix  ingenium  multifariam  his  reliquiis  a  Ribbeckio  tertium  recognitis  saluti  fuit; 
is  enim  intellexit  hos  non  trimetros  esse,  quos  frustra  laborarunt  refingere,  sed  verba 
immutata  in  trochaicum  octonarium  abire.  Quem  ita  descripsit: 

Etsi  est  in  malis  depositus  animus  meus  quae  scibo  exinde 
Audies. 


*)  Qui  ne  expers  meriti  abeat  etiam  etsist  scripsit. 

Quae  nos  vehementer  probamus  (nam  Ribbeckio  non  persuasit),  nisi  quod  ex  iis  rationi¬ 
bus  quas  exposuimus,  voce  quam  exclusit  versu  recepta  integrum  pentametrum  con¬ 
stituere  malimus 

Etsi  est  in  malis  depositus  animus  meus  quae  scibo  exinde  audies. 

In  quo  qui  hiatus  est  inter  scibo  et  exinde  tolli  quidem  potest  non  uno  modo,  velut 
scibo  \ea\  exinde  vel  scibo  [e  me]  exinde,  sed  utrumlibet  supervacaneum  est  addita¬ 
mentum  et  inutiliter  orationem  onerat.  Quare  nos  ita  censemus,  hunc  hiatum  non 
magis  dedecere  poetam  quam  quem  supra  vidimus  in  versu  Oenomai:  nam  te  longo 
iter  e  c.  v.  *). 

Similis  controversia  re  summa  profligata  manebit  in  extremo  quod  tractaturi 
sumus  exemplo.  Nonius  enim  lib.  i  compendiosae  doctrinae  p.  39,  5  scribit  haec: 

‘eliminare  extra  limen  eicere.  Pacuvius  .  .  .  Ennius  .  .  .  Accius  Mele¬ 
agro  “timide  eliminor  (tum  ut  eliminor)  clamore  simul  ac  nota  vox  ad 
aures  accidit”.5 

Idem  lib.  iv  de  varia  significatione  sermonum  p.  292,  20 

‘eliminare  est  exire.  Ennius  .  .  .  Accius  Foenissis  .  .  .  idem  Meleagro: 
“timidae  eliminor  clamore  simul  ac  nota  (agnota)  vox  ad  aures  accidit 
(accivit)”.5 

Ex  coniunctis  amborum  locorum  scripturis  hoc  videtur  satis  patere  formam  primitivam 
sententiae  Accianae  hanc  esse:  timida  eliminor  clamore  simul  ac  nota  vox  ad  aures 
accidit ,  nisi  quod  timida  an  timide  primitus  scriptum  fuerit,  ambigi  potest.  Sed  timida 
praestabit,  si  quidem  haec  recte  de  sententia  Ribbeckii  ad  Althaeam  matrem  Meleagri 
referuntur.  Ceterum  sententia  plana  est,  ut  non  sit  quod  opem  criticam  exspectet  aut 
requirat.  Coniunguntur  autem  verba  sic  timida  eliminor  clamore,  neque  opus  erat  aut 
cum  Bothio  [Cum] clamore  simul  ac  scribi  aut  [E] clamore  simul  ac  cum  Ribbeckio;  neque 
haec  omnino  sententia  flagitante  sed  metri  stabiliendi  causa  inventa  sunt.  Nam  cum 
haec  discedere  in  duos  versus  vellent,  quoniam  id  fieri  non  poterat  eo  modo  quo  Onions 
alterum  descripsit,  iusto  minorem  aut  maiorem  iusto 

timida  eliminor 

Clamore  simul  ac  nota  vox  ad  aures  accidit, 
aut  horribiliore  dimensione  Quicheratus, 

timide  eliminor 

Clamore  simul  atque  nota  vox  ad  aures  accidit, 
additis  voculis  istis  probabiles  versus  efficere  studuerunt,  Ribbeckius 

*)  Sunt  haec  eiusdem  generis  exempla  hiatus:  longo  iter  e  et  scibo  exinde.  Quibus  tertium 
addo  Plautinum  Capt.  ii  3,  66 

Id  ut  scias  Iovem  supremum  testem  laudo  Hegio , 

quem  versum  ita  Nonius  p.  335,  10  tradidit,  do  libri  Plautini.  Non  eiusdem  generis  sed  tamen 
attendendum  hoc  Accianum  apud  Nonium  p.  15,  31  (452  R.) 

Meleagro  ubi  torrus  esset  interfectus  flammeus, 
quod  prave  deletur. 

timida  eliminor, 

E  clamore  simul  ac  nota  vox  ad  aures  accidit 
et  cum  Bothio  Muellerus 


timide  eliminor, 

cum  clamore  simul  ac  nota  vox  ad  aures  accidit. 

Sed  tamen  vel  his  commentis  quam  fidem  habeas,  quae  non  sententiae  necessitate  sed 
mera  versuum  faciendorum  commoditate  nituntur. 

Rursum  unus  recte  iudicavit  Buechelerus  cui  mirere  Ribbeckium  ne  hic  qui¬ 
dem  astipulatum.  Is  enim  spretis  futilibus  coniecturis  sed  adhibita  dimensione  trochaica, 
quae  se  paene  auribus  inculcat  non  surdis,  hunc  probabilem  octonarium  proposuit 

Timida  eliminor  clamore  simul  ac  nota  vox  ad  aures 

/ 

Accidit. 

Sed  simul  recurrit  ea  quam  modo  in  Alphesiboeae  versu  tetigimus  quaestionem,  utrum 
praestet,  tetrametrum  statuere  superaddita  voce  an  omnia  in  unum  pentametrum  con¬ 
cludere: 

Timida  eliminor  clamore  simul  ac  nota  vox  ad  aures  accidit. 

Ac  nobis  hoc,  licet  illud  refutari  nimirum  non  possit,  eo  probabilius  visum  est,  quia 
huic  ne  hiantis  quidem  orationis  offensiunculam  obsistere  apparet.  Sed  tamen  illi  quoque 
versui  putamus  ex  hoc  nonnihil  adminiculi  accedere,  quo  facilius  hiatu  non  prohibente 
pro  vero  pentametro  habeatur.  Verum  de  ea  re  utut  iudicabitur,  nobis  satis  sit  si  hoc 
assecuti  sumus  ut  intelligatur  artem  criticam  in  reliquiis  veterum  poetarum  Romanorum 
exercere  magnae  rem  cautionis  esse,  ne  cum  probos  versus  facere  cupiamus  sententias 
et  orationis  formas  nostra  culpa  deformemus  et  corrumpamus. 


Scr.  m.  Maio  a.  MDCCCCII. 

